Marf抗拒情侶裝 不介意為男友Locker襯衫
2024年04月17日 19:01
東網電視
更多新聞短片
女團COLLAR成員邱彥筒(Marf)應商場之邀親自配搭多套春夏裝扮,完美演繹不同風格。Marf自認從小貪靚,入行後經常與不同的造型師合作,交流配搭心得,令她對時尚更添興趣,她表示:「以前覺得時尚係比較遙遠嘅嘢,因為係好專業,感覺好難接觸,當慢慢有更多機會認識時裝之後,就會發現其實係一件好簡單嘅事,只要大膽啲,唔需要過分介意其他人嘅目光,原來自己覺得舒服,自然會有信心。」
雖然天生擁有衣架身形,但Marf從不胡亂購物,講到穿搭之道,她稱全靠想像:「可能嗰日想做一個賽車手,就會打扮成賽車手咁;有時想扮婆婆,就會配襯復古婆婆Look;嗰日想打扮成一個男仔,我就會將恤衫攝入低腰牛仔褲入面,所以我嘅配搭哲學就係角色扮演。」蜜運中的Marf,雖然未能接受「襯到絕」的情侶裝,但不介意為另一半襯衫:「我會先觀察對方嘅心情去決定點搭配,如果當日對方唔想着得太正式,就幫佢配襯隨性、舒服啲嘅造型,最重要係有獨有嘅氣場。」
另外,Marf認為特色單品更能為穿搭畫龍點睛:「我很少將顏色拼到好亂,私服多數好樸素,最鍾意大地色系,有時會添加一啲頸鏈、鼻環、耳環或腰帶令打扮冇咁單調。如果要着得誇張啲嘅服裝,就會配搭一、兩件比較貼地同普通嘅單品,呢個就係我嘅秘訣!」雖然Marf自認不會亂買東西,但也有心頭好:「我有過百對耳環同鼻環,帽都有過百頂。」